CELEX: C2006/096/28
Language: da
Date: 2006-04-22 00:00:00
Title: Sag T-26/06: Sag anlagt den  25. januar 2006  — Trioplast Wittenheim mod Kommissionen

22.4.2006   
            
            
               DA
            
            
               Den Europæiske Unions Tidende
            
            
               C 96/14
            
         Sag anlagt den 25. januar 2006 — Trioplast Wittenheim mod Kommissionen
   (Sag T-26/06)
   (2006/C 96/28)
   Processprog: svensk
   Parter
   
      Sagsøger: Trioplast Wittenheim AS (Wittenheim, Frankrig) (ved advokat Tommy Pettersson)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Beslutningens artikel 1, litra g), annulleres delvist for så vidt angår perioden, for hvilken sagsøgeren holdes ansvarlig for overtrædelsen.
            
         
               —
            
            
               Beslutningens artikel 2, litra f), annulleres delvist for så vidt angår den bøde, som sagsøgeren er blevet pålagt, subsidiært nedsættes bøden.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning K(2005) 4634 endelig udg. af 30. november 2005 i sag COMP/F/38.354 — Industrisække (herefter »den anfægtede beslutning«), hvorved sagsøgeren blev pålagt en bøde på 17,85 mio. EUR for deltagelse i en konkurrencebegrænsende praksis på markederne for industrisække i Belgien, Tyskland, Spanien, Frankrig, Luxembourg og Nederlandene, der var i strid med artikel 81 EF.
   Sagsøgeren bestrider ikke at have deltaget i den konkurrencebegrænsende praksis frem til den 23. marts 1999, men bragte overtrædelsen til ophør i marts 1999, da sagsøgerens nye ejer, Trioplast Industrier, blev opmærksom på den konkurrencebegrænsende praksis. Ifølge sagsøgeren har Kommissionen således foretaget en urigtig bedømmelse af varigheden af selskabets overtrædelse.
   For så vidt angår grovheden hævder sagsøgeren i øvrigt, at Kommissionen, i sammenligning med de øvrige involverede virksomheder, har pålagt sagsøgeren et grundbeløb, der er for højt, når henses til sagsøgerens markedsandel.
   Sagsøgeren gør til støtte for sit søgsmål endvidere gældende, at Kommissionens beregningsmetode ved fastsættelsen af bøden var fejlbehæftet, og at der burde have været anvendt en anden metode, der tog hensyn til, at sagsøgerens overtrædelse består af tre adskilte perioder, idet sagsøgeren havde tre forskellige ejere (St. Gobain, FLS og Trioplast Industrier) i løbet af den periode, hvor overtrædelsen fandt sted. Kommissionens metode har ifølge sagsøgeren til følge, at det samlede solidariske ansvar for FLS og Trioplast Industrier overstiger den samlede bøde, der er pålagt sagsøgeren, og at FLS og Trioplast Industrier faktisk pålægges et solidarisk hæftelsesansvar for den periode, hvor ingen af selskaberne ejede sagsøgeren.
   Sagsøgeren er endvidere af den opfattelse, at Kommissionen burde have taget hensyn til, at der foreligger formildende omstændigheder for så vidt angår sagsøgerens overtrædelse, idet sagsøgeren hovedsageligt har været en lille og passiv deltager i overtrædelsen. Desuden har Kommissionen undladt at tage hensyn til 10 %-reglen i forordning 1/2003 (1), ligesom Kommissionen, i højere grad end det er sket i den anfægtede beslutning, burde have behandlet sagsøgeren lempeligt.
   Endelig gør sagsøgeren gældende, at Kommissionen har tilsidesat retssikkerheds- og proportionalitetsprincippet.
   
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1).